CELEX: 32015R2344
Language: lt
Date: 2015-12-15 00:00:00
Title: 2015 m. gruodžio 15 d. Komisijos įgyvendinimo reglamentas (ES) 2015/2344, kuriuo nustatomi valiutų, dėl kurių pagal Europos Parlamento ir Tarybos reglamentą (ES) Nr. 575/2013 taikomi apribojimai turimam likvidžiajam turtui, techniniai įgyvendinimo standartai (Tekstas svarbus EEE)

16.12.2015   
            
            
               LT
            
            
               Europos Sąjungos oficialusis leidinys
            
            
               L 330/26
            
         KOMISIJOS ĮGYVENDINIMO REGLAMENTAS (ES) 2015/2344
   2015 m. gruodžio 15 d.
   kuriuo nustatomi valiutų, dėl kurių pagal Europos Parlamento ir Tarybos reglamentą (ES) Nr. 575/2013 taikomi apribojimai turimam likvidžiajam turtui, techniniai įgyvendinimo standartai
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 419 straipsnio 4 dalį,
   kadangi:
   
               (1)
            
            
               Reglamento (ES) Nr. 575/2013 412 straipsnio 1 dalyje nustatytas padengimo likvidžiuoju turtu reikalavimas, pagal kurį įstaigos turi turėti likvidžiojo turto, kad galėtų užtikrinti likvidumo atsargą, kurios pakaktų gaunamų pinigų srauto ir netenkamų pinigų srauto disbalansui padengti;
            
         
               (2)
            
            
               Komisijos deleguotajame reglamente (ES) 2015/61 (2), kuris priimtas remiantis Reglamento (ES) Nr. 575/2013 460 straipsniu, išsamiai išdėstytas padengimo likvidžiuoju turtu reikalavimas;
            
         
               (3)
            
            
               jeigu, atsižvelgiant į padengimo likvidžiuoju turtu reikalavimą, pagrįsti likvidžiojo turto poreikiai viršija tam tikra valiuta turimo likvidžiojo turto sumą, tai valiutai taikytinos viena ar kelios nukrypti leidžiančios nuostatos, kaip nustatyta Reglamento (ES) Nr. 575/2013 419 straipsnio 2 dalyje;
            
         
               (4)
            
            
               todėl būtina nustatyti valiutas, kurioms turėtų būti taikoma nukrypti leidžianti nuostata, ir tokios nuostatos taikymo mastą;
            
         
               (5)
            
            
               Europos bankininkystės institucijos (EBI) atliktas pagrįstų poreikių vertinimas buvo grindžiamas patikimiausiais turimais duomenimis, kuriuos galėjo pateikti kompetentingos institucijos apie likvidųjį turtą tam tikra valiuta ir kitų investuotojų reikalaujamą likvidžiojo turto sumą, kurios negalima panaudoti įstaigų likvidžiojo turto poreikiams patenkinti;
            
         
               (6)
            
            
               EBI nustatė, kad Norvegijos krona (NOK) yra valiuta, dėl kurios taikomi apribojimai turimam likvidžiajam turtui. Tai nustatyta prieš įsigaliojant Deleguotajam reglamentui (ES) 2015/61, kuriame EBI įvertino turimą likvidųjį turtą pagal tarptautinius standartus, kuriuos priėmė Bazelio bankų priežiūros komitetas. Vertinime išnagrinėtos likvidžiojo turto sumos, kurių subjektai, kuriems netaikomas Reglamentas (ES) Nr. 575/2013, nereikalauja, ir palygintos su įstaigų poreikiais, grindžiamais jų apskaičiuotais įvertintais grynaisiais netenkamų pinigų srautais per ateinančias 30 dienų, atsižvelgiant į gaunamų pinigų srauto ribą, veiksnius, galinčius paveikti likvidžiojo turto trūkumą per trejus–penkerius metus, ir 110 % padengimo likvidžiuoju turtu reikalavimo tikslą;
            
         
               (7)
            
            
               EBI vertinime padaryta išvada, kad pagrįsti likvidžiojo turto poreikiai viršija turimą likvidųjį turtą NOK. Valstybės skola yra viena iš likvidžiausių turto rūšių, bet Norvegijos atveju Norvegijos valdžios sektoriaus skola palyginti ribota dėl palankios biudžeto būklės. Nors tarptautinės įstaigos ir daugiašaliai plėtros bankai taip pat yra išleidę daug obligacijų NOK, šių obligacijų emisijos užsienio investuotojų daugiausiai platinamos neviešai, todėl EBI jų nelaiko likvidžiomis ir prieinamomis įstaigoms, kurioms taikomas Reglamentas (ES) Nr. 575/2013. Galiausiai, EBI vertinimas buvo pagrįstas tarptautiniais likvidumo standartais, kuriuos priėmė Bazelio bankų priežiūros komitetas, o vertinimas, ar pagrįsti likvidžiojo turto poreikiai gerokai viršija turimą likvidųjį turtą tam tikra valiuta, turėtų būti grindžiamas galutiniu likvidžiojo turto sąrašu, nustatytu Deleguotajame reglamente (ES) 2015/61. Jame nustatoma daugiau likvidžiojo turto rūšių, visų pirma susijusių su padengtomis obligacijomis. Tačiau šio skirtumo nepakanka EBI vertinimo išvadai, kad pagrįsti likvidžiojo turto poreikiai viršijo turimą likvidųjį turtą NOK, pakeisti;
            
         
               (8)
            
            
               EBI surengė atviras viešas konsultacijas dėl techninio įgyvendinimo standarto projekto, kuriuo pagrįstas šis reglamentas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 37 straipsnį, pateikti savo nuomonę. Pagal Europos Parlamento ir Tarybos reglamento (ES) Nr. 1093/2010 (3) 15 straipsnyje nustatytą procedūrą Komisija patvirtino EBI pateiktą techninio įgyvendinimo standarto projektą su pakeitimais: prieš tai tą techninio įgyvendinimo standarto projektą buvo grąžinusi EBI ir paaiškinusi pakeitimų priežastis. EBI pateikė oficialią nuomonę, pritardama tiems pakeitimams ir patvirtindama, kad suma, kuria pagrįsti likvidžiojo turto poreikiai viršija turimą likvidųjį turtą NOK, kaip pasiūlyta pirminiame techninio įgyvendinimo standarto projekte, neturėtų būti keičiama,
            
         PRIĖMĖ ŠĮ REGLAMENTĄ:
   1 straipsnis
   Laikoma, kad pagrįsti likvidžiojo turto poreikiai atsižvelgiant į Reglamento (ES) Nr. 575/2013 412 straipsnį nustatytą reikalavimą viršija turimą likvidųjį turtą valiutomis, nurodytomis šio reglamento priede, tame priede nurodytu procentiniu dydžiu.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. gruodžio 15 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 176, 2013 6 27, p. 1.
   
      (2)  2014 m. spalio 10 d. Komisijos deleguotasis reglamentas (ES) 2015/61, kuriuo dėl kredito įstaigoms taikomo padengimo likvidžiuoju turtu reikalavimo papildomas Europos Parlamento ir Tarybos reglamentas (ES) Nr. 575/2013 (OL L 11, 2015 1 17, p. 1).
   
      (3)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).
   
      PRIEDAS
      
         Valiutų, dėl kurių taikomi apribojimai turimam likvidžiajam turtui, sąrašas
      
      
                  Nr.
               
               
                  Valiuta
               
               
                  Suma, kuria pagrįsti likvidžiojo turto poreikiai viršija turimą likvidųjį turtą
               
            
                  1.
               
               
                  Norvegijos krona (NOK)
               
               
                  63 %